Bent Bøgsted (DF), 2004-04-28:
»Er ministeren stadig af den opfattelse, at der kun vil komme 1.000-1.500 vandrende arbejdstagere fra de nye medlemslande i Østeuropa, efter at disse opnår medlemskab af Den Europæiske Union, og vil ministeren give en vurdering af, om de seneste advarsler fra fagbevægelsen om, at Danmark kan forvente et større antal vandrende arbejdstagere fra de nye medlemslande end regeringen og Kommissionen hidtil har antaget, er helt ubegrundet?«
Skriftlig begrundelse
Hidtil har regeringen afvist alle disse advarsler, idet man har støttet sig til nogle få undersøgelser, som alle nåede frem til, at der nok ikke kommer så mange arbejdstagere fra de nye medlemslande til EU-15.
Hidtil har Dansk Folkeparti stået meget alene med advarslerne om, at der var en stor fare for, at der ville komme flere vandrende arbejdstagere, end regeringen forventede.
Men på det seneste er fagbevægelsen også begyndt at tage truslen mod deres medlemmer alvorligt.
Senest i SIDs »Fagbladet« kan man i artiklen »Polske arbejdere søger job i Danmark« fra den 15. april 2004 læse, at Kommissionens skøn, om at kun 1000-1500 polakker årligt vil søge job i Danmark, ser ud til at være alt for lavt sat.
Fagbladet har besøgt en arbejdsformidling i byen Szczecin i det nordvestlige Polen, som har omkring en million indbyggere og en arbejdsløshed på omkring 30 pct. Alene fra det område forventer den lokale arbejdsformidling, at flere tusinde ledige polakker vil tage til Danmark for at søge arbejde.
Det polske arbejdsministerium vurderer, at op til 85.000 polakker vil søge arbejde i Danmark over de næste 10 år.
Den høje arbejdsløshed er hovedårsagen til, at mange påtænker at rejse til Danmark.
Andre retter blikket mod vesteuropæiske lande som Danmark, fordi forholdene er bedre.
Hidtil har mange af disse søgt arbejde i Tyskland, men da Tyskland nu har lukket for udenlandsk arbejdskraft i de næste 7 år, vil dette uvægerligt betyde, at en større portion af disse ledige vil søge imod Danmark.
I en artikel i Jyllands-Posten den 16. april 2004 oplyses det, at arbejdsformidlingerne i Danmark har oplevet et sandt boom i ansøgninger fra personer fra de nye medlemslande, som ønsker at påtage sig sæsonarbejde i Danmark.
Det forventes således, at antallet af østeuropæere, der vil udføre sæsonarbejde i Danmark, vil stige til 15.000 i modsætning til sidste år, hvor der var omkring 6.000 ansøgninger om at udføre sæsonarbejde i Danmark.
Det burde også bekymre regeringen, da højere arbejdsløshed blandt danskerne vil føre til stigende sociale udgifter.
Set i lyset af de nye oplysninger om de vandrende arbejdstagere fra Østeuropa, ønsker spørgeren således på ny ministerens vurdering af denne problematik samt oplyst, hvad regeringen påtænker at gøre, såfremt antallet af vandrende arbejdstagere bliver signifikant højere, end det regeringen tidligere har sagt.
»Vil ministeren ændre L 27 »Forslag til lov om udstationering af lønmodtagere« således, at kollektive overenskomster skal være gældende samt gennemsnitslønnen for lokalområdet?« Skriftlig begrundelse
Der er sikre meldinger om, at det danske arbejdsmarked kan komme under stærkt pres efter udvidelsen af EU med ti nye lande.
Det vil især være de små håndværkere og arbejdere inden for byggeri og anlæg, gartneri og landbrug samt transport, det vil gå ud over konkurrencemæssigt. Spørgeren mener derfor, at det er nødvendigt at få ændret udstationeringsloven således, at der i loven skal indføres: - at de kollektive overenskomster skal være gældende samt gennemsnitslønnen for lokalområdet - at firmaer skal tilmelde arbejdstagere til arbejdsformidling og at samme skal gælde enmandsfirmaer, samt - at kopi af lønsedler samt arbejdskontrakter og sygesikringsbevis skal medbringes.
Loven skal være gældende for alle arbejdstagere/firmaer fra EU samt udstationerede østarbejdere i Danmark, når de bliver udsendt fra deres hjemlands arbejdsgivere.
Dette er lovligt i henhold til et EU-direktiv.